
Begrepet «å hele» kommer fra det norrøne ordet «heila», som betyr å «gjøre hel, bra igjen».

For å hele må vi finne tilbake til helheten.

•

PROLOG

JAGET

I drømmen blir jeg jaget. Jeg vet ikke hva som er etter meg, men jeg må komme meg vekk. Det er mørkt ute. Jeg er på en øde slette. Ingen trær, ingen hus, ingen mennesker. Det er bare meg. Jeg er alene og er redd. Jeg løper for livet, men kjenner at stegene mine bare fører meg lenger vekk fra tryggheten.

Jeg tar opp mobilen, kjenner hjertet mitt hamre hardt i brystet mens jeg prøver å taste nummeret til noen som kan hjelpe. Men jeg trykker feil hver gang. Jeg trykker febrilsk, kjenner at jeg må skynde meg, men klarer ikke å taste riktig og må begynne på nytt igjen. Tastingen går saktere og saktere. Faren kommer nærmere.

Jeg skjønner at jeg ikke vil klare å komme meg unna. Jeg slipper telefonen og prøver å rope. Rope etter hjelp. Jeg roper så høyt jeg kan. Men ut kommer bare en svak uforståelig lyd. Som et stille hvisk.

Det er nesten helt mørkt rundt meg nå. Alt jeg ser, er mine egne hender og bakken foran meg. Jeg setter meg ned på knærne. Jeg er så redd. Og sliten. Jeg klarer ikke mer. Jeg gir opp. Og lar mørket ta meg.

•

Da våkner jeg. Jeg setter meg opp i sengen og ser på klokken. Halv to. Det er ikke lenge siden jeg sovnet, og presset om å klare å sove igjen kommer umiddelbart. Det har vært mange netter som dette den siste tiden, og jeg har en viktig eksamen om noen dager.

Jeg legger meg ned igjen, med hodet på puten, og dynen godt trukket opp til ørene. Jeg gruer meg til å sovne igjen. Gruer meg til marerittene. Jeg vet jeg må sove, men jeg tør ikke. Etter å ha prøvd forgjeves å sovne gir jeg opp og går ut på badet. Drikker litt kaldt vann fra vasken. Ser meg i speilet. Jeg ser sliten ut. Trist. Jeg har mørke ringer under øynene. Vondt i leddene. Kjenner på et trykk i brystet. Uro.

Hvordan endte jeg opp her? Jeg startet på medisinstudiet for å finne ut av hvordan jeg kunne hjelpe andre. Vise dem veien til god helse. Den seks år lange reisen skulle lære meg å helbrede. Lindre. Trøste.

Men på veien har jeg selv blitt syk.

FORORD

MEDISINSTUDIET

«When you learn, teach. When you get, give.»

MAYA ANGELOU

•

På mitt femte år som medisinstudent var jeg ikke frisk. Jeg slet med mange ulike symptomer som de fleste leger kjenner godt igjen fra fastlegekontoret. Jeg hadde leddsmerter, kronisk hodepine og fordøyelsesplager. Jeg hadde mistet deler av håret mitt og gjorde mitt beste for å skjule en stor hårløs flekk i hodebunnen. På fagspråk kaller vi denne lidelsen alopecia areata. Jeg hadde også fått noen merkelige hvite ringer rundt hver eneste føflekk jeg hadde på kroppen. Hudlegen hadde fortalt meg at det het halo nevus, og at det var en ufarlig lidelse, hvor immunforsvaret angriper kroppens egne føflekker. Jeg hadde også nedsatt energi, store søvnplager og kjente på mye uro. I løpet av de siste månedene hadde jeg også utviklet angst og depressive tanker.

MIKROBIOM

Jeg hadde vært frisk hele min barndom og ungdomstid. Jeg hadde aldri måttet ta antibiotika og hadde kun tatt medisiner ved én anledning i mitt liv, da jeg fikk vannkopper som 13-åring og hadde fått Paracet av legen for å døyve ubehaget. Men da jeg var 16 år, skulle dette endre seg. Andre året på videregående skole flyttet jeg til The promised land – USA. Jeg var i ekstase. Jeg hadde vokst opp i en liten by i et vakkert lite øylandskap i nord, men som eventyrlysten tenåring ville jeg ut, og første reise skulle sende meg over Atlanteren.

◎

Jeg flyttet til en nydelig liten by utenfor Boston, hvor jeg skulle bo hos en familie med to jenter på min egen alder. Møtet med amerikansk kosthold var som å være et barn igjen, hvor jeg sto i en godtebutikk og fikk velge akkurat hva jeg hadde lyst på. Forskjellen var nå at jeg fikk lov til å gjøre det hver dag, hele året. Jeg kan telle på to hender hvor mange ganger jeg spiste ferske grønnsaker det året. Kostholdet mitt besto av, om jeg skal gjøre en veloverveid gjetting, cirka 95 prosent omfattende prosessert industrimat.

Og som jeg elsket det! Jeg kunne spise bagels og drikke kaffe mocca til frokost, velge friterte ostepinner til lunsj i kantina og spise middag som kom ferdig ut på en rykende tallerken i plast etter noen minutter i mikrobølgeovnen. Året var preget av fet, salt og søt mat som kroppen min raskt lærte seg å elske. Etter et år med dette kostholdet var imidlertid ikke magen like fornøyd.

Like etter hjemreise begynte jeg å kjenne på uforklarlige magesmerter og kjente meg ofte kvalm. Den gode og næringsrike husmannskosten som jeg hadde spist hele livet, gjorde nå vondt å spise. Jeg ble, som mange andre før meg med mageplager, svært bevisst på hvilke matvarer som gjorde vondt, og hvilke som gikk bra å spise. Kostholdet ble dermed gradvis begrenset. Et halvt år etter at jeg hadde kommet hjem til nord, levde jeg derfor hovedsakelig på appelsinjuice og et begrenset sortiment av matvarer som jeg følte jeg «tålte». Jeg raste ned i vekt.

Mine foreldre ble naturligvis svært bekymret og tok meg med til lege, hvor jeg videre ble henvist til gastroenterolog for utredning. Her fant de bakterien Helicobacter pylori i magesekken min, en bakterie som kan leve på slimhinnene i magesekken hos mennesker og forårsake ulike problemer, som magesår og betennelse. Alle ble lettet over å ha funnet svaret på plagene mine, etter 8 måneder med smerter skulle jeg endelig bli frisk. Jeg hadde et klart mål om å komme inn på medisinstudiet, og helseplagene hadde frem til nå tatt fokus bort fra målet mitt.

Behandlingen jeg fikk for å fjerne bakterien i magesekken, besto av en trippelkur med tre ulike medikamenter. Kuren varte i over 2 uker, hvorav to av medikamentene var ulike antibiotikakurer. Under behandlingen opplevde jeg en økning av plager, med magesmerter og kvalme, men jeg hadde klokkertro på at kuren skulle gjøre meg frisk, og hver tablett ble inntatt med friskt mot.

Etter endt behandling var jeg imidlertid ikke blitt frisk. Tvert imot. Til min store fortvilelse hadde plagene økt og smertene blitt verre.

Takknemligheten for at jeg skulle bli frisk, gikk over i fortvilelse og håpløshet.

Jeg ble etter hvert videre utredet, hvor jeg til slutt kom til en anerkjent gastroenterolog (spesialist på mage- og tarmsykdommer) ved et universitetssykehus i nord. Møtet med denne mage-tarmspesialisten vil jeg aldri glemme. Legen som hadde henvist meg, hadde vært full av lovord om denne spesialisten jeg hadde reist i mange timer for å komme til, og jeg husker godt følelsen av optimistisk lettelse da jeg spaserte inn på universitetssykehuset denne sommerdagen for videre undersøkelser.

Da jeg ble ropt opp, steg jeg inn på et kontor med et stort, brunt skrivebord fylt til randen med papirer. På andre siden av skrivebordet satt en godt voksen mann med hvitt langt skjegg og små ovale briller. Han så på meg med et strengt blikk og ba meg om å sitte ned. Idet han snakket, merket jeg at jeg ble urolig. Jeg gikk inn og lukket døren etter meg.

Legen tok ordet, men i stedet for å stille spørsmål festet han blikket sitt på meg, skarpt og direkte, over kanten av brillene sine.

«Annette, jeg har lest journalen din. Det er ingenting jeg kan gjøre for deg. Du skal få en diagnose av meg som heter irritabel tarmsyndrom, men disse plagene kan jeg ikke hjelpe deg med. De er ofte psykisk betinget.»

Jeg så på ham. Hjertet begynte å hamre hardt. Jeg var forvirret. Det var vanskelig å ta inn over seg hva han sa. Dette var jo den dyktige legen som jeg hadde reist langt for å møte, som skulle være den beste. Nå så han på meg og fortalte meg at det var ingenting han kunne gjøre? Jeg hadde planlagt å begynne på medisinstudiet om ett år, og jeg ville ikke på noen måte fremstå som en som overdramatiserte symptomene mine.

Jeg kjente jeg ble varm og rød i kinnene. Skammen fylte hele meg. Jeg foldet hendene, prøvde å ta meg sammen. Jeg ville svare ham, men klarte ikke å få frem et eneste ord. Tårene begynte å renne nedover kinnene mine.

Legen hadde ikke bare fortalt meg at plagene mine var psykisk betinget, men han fortalte meg også at jeg måtte finne meg i å leve med disse plagene livet ut. Da han så reaksjonen min, fikk han et mildere blikk før han sa:

«Ja ja, dette går bra.» Så reiste han seg, klappet meg på skulderen og geleidet meg ut av legekontoret.

Ute på gangen tørket jeg tårene med skjorteermet og prøvde å samle meg. Mens jeg sto der, lovet jeg meg selv at jeg aldri mer skulle klage over magen eller noen andre plager jeg måtte ha. Jeg skulle aldri la noen få meg til å føle meg så liten igjen. Ingen skulle fortelle meg at jeg gikk rundt og klaget over symptomer jeg hadde skapt i mitt eget hode.

Da jeg reiste hjem, forsøkte jeg å leve et så normalt liv som mulig. Jeg fortsatte å jobbe hardt på skolen, spiste næringsrik mat som min mor lagde til meg, og følte meg til tider litt bedre. I alle fall var det det jeg sa til meg selv. To år etter kom jeg inn på medisinstudiet.

MEDISINSTUDIET

I studietiden vedvarte mageplagene, og flere andre symptomer hadde dukket opp. Jeg slet etter hvert med kronisk hodepine, leddsmerter, hårtap, menstruasjonsforstyrrelser, nedsatt energi og et immunforsvar i ulage. Jeg hadde også utviklet flere autoimmune lidelser og gjorde mitt beste for å skjule plagene mine for omverdenen. Hver gang jeg fikk så vondt i magen at jeg ikke klarte å sitte i forelesning, gikk jeg hjem inntil plagene mildnet. Hadde jeg en dag med mye hodepine, ble jeg hjemme fra forelesning og skyldte på at jeg var forkjølet. Hadde jeg så store menstruasjonssmerter at jeg kastet opp, sa jeg at jeg hadde blitt matforgiftet. Jeg hadde laget meg et arsenal av unnskyldninger, men ingen av dem var sanne. Jeg slet også med gjentakende urinveisinfeksjoner, nyrebekkenbetennelser og lungebetennelser, som gjorde at jeg ofte hadde behov for antibiotika. Dette gjorde at jeg måtte oppsøke lege, men under disse konsultasjonene fortalte jeg aldri om andre symptomer jeg måtte ha. I løpet av et år tok jeg ofte mellom to og fire antibiotikakurer, og etter hvert som disse kurene mistet sin effekt, ble jeg forskrevet mer bredspektrede varianter for å klare å ta knekken på de ulike infeksjonene.

Etter som årene gikk, prøvde jeg ulike tiltak for å se om det kunne hjelpe på helseproblemene mine. Når jeg nå ser tilbake på denne tiden, får jeg medfølelse for den unge kvinnen som lette alene etter mirakelkurer som ikke fantes. Jeg kunne for eksempel lese en artikkel som påsto at en diett utelukkende bestående av ren frukt kunne kurere mageplager. Det ble en uke med store mengder bananer, men liten symptomlindring. Jeg kom også over en studie som viste at vitaminmangler kunne være årsaken til forkjølelser og lungebetennelser, og dette førte meg rett til apoteket, hvor jeg med en viss forlegenhet spurte om de hadde en multivitamin som hjalp mot lungebetennelse, hårtap, energimangel, fordøyelsesplager, hodepine, leddsmerter og gjentakende urinveisinfeksjoner. Damen bak skranken så på meg med store, blinkende øyne og gav meg deretter tre ulike vitaminpreparater. Disse hadde heller ingen nevneverdig effekt, naturligvis.

Jeg prøvde meg også på ulike juice-detoxer og andre trenddietter. I min desperasjon forsøkte jeg meg også på det som kalles positiv affirmasjon. Dette innebar at jeg skulle si til meg selv at jeg var frisk, hver gang jeg kjente på magesmerter, hodepine eller andre plager. Dette skulle lure kroppen min til å bli frisk. Jeg husker jeg gikk rundt og sa til meg selv:

«Jeg er frisk, jeg er frisk, jeg er frisk.»

En metode jeg på ingen måte anbefaler noen å forsøke, og som selvfølgelig ikke gav meg noen bedring. Om ikke annet gav den meg bare flere bekymringer, da jeg følte at jeg ikke klarte å «mestre» å bli frisk. Hadde jeg ikke studert medisin, ville jeg nok helt sikkert prøvd andre, mer alternative tiltak. For det er som de sier, «desperate tider krever desperate tiltak». Men jeg studerte heldigvis medisin, hadde full tillit til faget og holdt meg til relativt ufarlige forsøk på å bedre helsetilstanden min.

De første årene jeg studerte medisin, var jeg hellig overbevist om at jeg kom til å finne en kur for mine plager. Men da jeg kom til mitt femte år på medisinstudiet, kjente jeg at jeg hadde begynt å miste håpet. Det er slik at når vi kjemper for å få det bedre, så har vi et underliggende håp om at situasjonen skal bedres. At livet skal bli lettere på et vis.

Men når vi mister all form for håp om at fremtiden skal bli bedre – da er vi på et farlig sted.

Som 25-åring, med bare halvannet år igjen av medisinstudiet, hadde jeg ingen tro på at livet mitt skulle bli lettere. Jeg hadde studert medisin i snart fem år og var svært takknemlig for alt jeg hadde lært, men jeg innså også at det var begrensede behandlingsmuligheter for mine plager. Da jeg tok innover meg at jeg sannsynligvis ikke kom til å bli frisk, ble helsetilstanden min betydelig forverret over relativt kort tid.

I tillegg til mine andre symptomer utviklet jeg angst og depressive tanker i løpet av et halvt år. Etter hvert dreide alle tankene mine seg om hvordan jeg skulle få slippe å leve. Jeg trakk meg gradvis inn i meg selv. Jeg prøvde å unngå å være sosial og holdt meg for det meste med kjæresten min, som jeg også holdt på trygg avstand. Jeg møtte sent opp til forelesninger for å slippe å snakke med folk. Til og med de jeg hadde kjent i snart 5 år, og som jeg var trygg på og glad i, ble jeg nå nervøs rundt. De var lykkelig uvitende om hva jeg strevde med.

Og det var viktig for meg at det skulle forbli slik.

VINTERFERIE

Noen ganger tar livet uante vendinger, og dette året skulle vise seg å være et slikt år. Første stopp var hjem til nord på vinterferie. Hjem til familien. Det var alltid deilig å komme hjem. Hjem til sengen min, som sto i den velkjente kroken inne i det gule panelkledde barndomsrommet mitt. Her lå minner fra fortiden, bilder av meg og mine barndomsvenner i vinduskarmen, spredt mellom skilpaddefigurer jeg hadde samlet på siden jeg var liten. Ved siden av sengen hang en hylle jeg hadde laget på barneskolen, med et fotografi jeg hadde fått fra min bestevenn da han kom hjem fra utveksling i Australia. Dette hjemmet hadde min farfar bygd stein for stein med sine egne hender. Det var en trygghet og varme i huset som alltid gjorde meg lettere til sinns. Men denne gangen kjente jeg ingen glede av å komme hjem. Jeg kjente bare på en gjennomtrengende sorg og håpløshet som ikke ville slippe taket.

Siste dagen i vinterferien ønsket min far å snakke med meg og ba meg om å sitte ned sammen med ham i stuen. Min mor sto på kjøkkenet og bakte brød som jeg skulle få med meg på reisen. Det var stille i huset.

Jeg ble urolig. Min far så bekymret på meg. Jeg kunne se at han veide sine ord før han sa:

«Annette … Du har det ikke bra.»

Jeg ble stille. Hvordan visste han? Jeg begynte å skjelve. Jeg visste ikke hva jeg skulle si. Jeg så på ham og merket at ordene bare kom av seg selv.

«Nei, jeg har det ikke bra.»

Stemmen brast.

«Pappa. Det er ikke det at jeg vil dø, men jeg tror ikke jeg klarer å leve lenger heller.»

Det ble helt stille. Jeg holdt pusten. Kikket forsiktig opp på min far. Han hadde tårer i øynene. Min stødige og trygge pappa, en mann av få ord, men med et stort hjerte, hadde det vondt på grunn av meg.

Jeg følte en uendelig tristhet. Hvorfor får jeg det ikke til? Hvorfor kan jeg ikke bare være som alle andre? Hvorfor kan jeg ikke leve et godt liv og gi mine foreldre det eneste de ønsker, en datter som har det bra?

I det øyeblikket, da jeg satt med disse tankene og så på min far, merket jeg at noe våknet i meg. Jeg kjente at dette ikke kunne være rett. Jeg var 25 år, jeg burde være frisk og glad. Føle meg sterk. Hvordan endte jeg her? Hvorfor endte jeg her?

Etter en tung og vanskelig kveld gikk jeg ned på rommet mitt. Jeg la meg på sengen og så opp i taket. Alle disse årene jeg hadde nipugget på medisinstudiet, all den kunnskapen jeg hadde opparbeidet meg, den kunne ikke være forgjeves. Det måtte være en vei til å finne flere svar.

Så slo det meg plutselig. Om jeg fant ut hvorfor jeg hadde blitt syk, og hvordan sykdommene hadde rammet meg, kanskje jeg da kunne skjønne hva jeg skulle gjøre for å få det bedre?

NÆRMERE ET SVAR

Jeg satte meg opp i sengen, grep laptopen og begynte å søke på nett. Hva var årsaken til at jeg hadde hatt så skrantende helse over så mange år? Var det genetikk? Var det feil kosthold? Var det stress? Var det uflaks? Skulle jeg finne bedre svar, måtte jeg gå systematisk til verks.

Jeg bestilte et titall bøker fra ulike leger og forskere rundt om i verden og gravde meg dypt ned i litteraturen. De neste månedene leste jeg alt jeg kom over av forskningsartikler og studier som kunne ha betydning for mine plager.

Hva skulle til for å ha et godt liv? Hva skulle til for å holde seg frisk? Hva skulle til for å få det bedre til tross for sykdommer og utfordringer vi møter på? Det føltes som mange såkalte eksperter hadde fasiten på et lykkelig og friskt liv, men jeg trengte mer omfattende svar.

Jeg begynte å lese om psykologi, ernæring, tarmflora, søvn, relasjoner, mitokondrier, epigenetikk og fysisk aktivitet. Alt jeg kom over som hadde innvirkning på helsen, og som kunne gi meg svarene jeg var på leting etter.

Det førte til mange aha-opplevelser. For hver bok og for hver artikkel jeg leste, så jeg flere koblinger.

Og som med det meste her i livet så forsto jeg at svaret ikke var så enkelt. Som de fleste lidelser og sykdommer var mine plager også multifaktorielle og sammensatte. Jeg måtte derfor se på flere faktorer for å få det bedre.

Etter som månedene gikk, begynte jeg igjen å kjenne på et håp. Et håp om at livet skulle bli lettere. At jeg kunne få det bedre. Sammen med det viktige kunnskapsfundamentet jeg hadde opparbeidet meg gjennom 6 år på medisinstudiet, begynte jeg å se hvilken vei jeg skulle ta fremover.

Det var ingen positive tanker eller gojibær fra Himalaya som kunne snu dette. Men god forskning kunne det.

ENDRING

Etter hvert som jeg gjorde endringer, fikk jeg det bedre. Mye bedre. Kunnskapen gjorde det lettere for meg å ta andre og bedre valg for meg selv. Bedre valg for akkurat meg og min kropp. Det var en langsom prosess. Jeg gjorde først noen små endringer. Så gjorde jeg flere store, én endring av gangen.

Føflekkene mine kom ikke tilbake, men det gjorde håret. Leddsmertene gav seg gradvis. Jeg fikk bedre søvn, og magen begynte å samarbeide. Etter hvert kunne jeg kjenne på en glede over å leve igjen. Alt virket ikke lenger håpløst og vondt. Jeg begynte å kjenne meg sterkere, mer robust. Jeg kjente at kropp og sinn jobbet på lag.

Etter halvannet år med nitid lesning av all denne nye forskningen, sammen med det viktige fundamentet fra medisinstudiet, kom dagen da jeg var ferdig utdannet lege.

LEGEYRKET

Kunnskapen jeg hadde opparbeidet meg, tok jeg med meg inn i legeyrket. I mine første år som fersk lege, fikk jeg virkelig øynene opp for hvor viktig det var å sette av tid til å dele denne kunnskapen med pasientene mine. Jeg begynte å snakke med dem om tarmflora, ernæring, epigenetikk og hvordan ulike livsstilsendringer kunne ha stor innvirkning på helsen deres. For å gi dem mer kunnskap og bedre verktøy, kjøpte jeg inn titall bøker, og samlet artikler og studier som jeg delte, både med pasienter og etter hvert også kollegaer. Og jeg så at denne tilnærmingen hjalp.

For å få dokumentert effekten av å jobbe helhetlig startet jeg en høyst uoffisiell forskningstudie sammen med ti av pasientene mine, som jeg fulgte opp i seks måneder (de var noen tålmodige sjeler). Vi jobbet blant annet med kosthold, stressmestring og søvn. Etter som månedene gikk, så jeg store forbedringer hos disse pasientene. De ble ikke bare friskere fra sine underliggende sykdommer, de ble også sterkere mentalt.

Og for hver pasient som fikk det bedre, ble jeg stadig tryggere på at jeg måtte snakke høyere om dette.

Da jeg hoppet fra jobben som fastlege til å spesialisere meg i hudsykdommer, så jeg at også her virket den helhetlige tilnærmingen godt på de fleste plager. Det jeg så, var at nesten uansett utgangspunkt, uansett hvor lenge pasientene mine hadde slitt med ulike plager og utfordringer, så kunne de få det bedre. Mye bedre. Og det gav meg motet og motivasjonen til å fortsette å snakke om det jeg hadde lært.

Årene gikk, og ballen har siden rullet. Kunnskapen ble etter hvert ført inn i Norges største helsepodkast, «Leger om livet», og nå har den nådd deg, i form av denne boken. Jeg håper at kunnskapen jeg deler her, kan være til nytte for deg – eller noen du er glad i.

ALT GODT,

HELSEMODELLEN

Jeg har gått seks år på medisinstudiet og har siden jobbet i over et tiår som lege. Til tross for snart 20 års dypdykk i kunnskapen om kropp og helse er jeg langt ifra utlært. Ofte føler jeg at jeg bare skraper i overflaten av hva det vil si å være menneske, hva det vil si å være frisk, og hva det vil si å behandle sykdommer. Jeg lærer noe hver eneste dag.

Etter hvert som jeg har lært mer om helse og hvordan kroppen fungerer, har jeg justert livsstilen min i tråd med denne nye kunnskapen. Jeg har sett, både gjennom egen erfaring og etter utallige møter med pasientene mine, at vi ikke kan velge en enkelt treningsmetode eller supermat og tro at alt vil bli bra. Kroppen vår er langt mer kompleks. Vi er en helhet, der alle deler – fra organer til celler – er avhengige av hverandre for å fungere godt. Ikke bare er vi bygget opp av celler, men vi bærer også med oss bakterier og mikrober som spiller en avgjørende rolle for helsen vår.

Alt er koblet sammen, og når vi ser denne helheten, blir det med ett mye enklere å vite hva som skal til for å bli frisk – eller friskere.

Basert på denne kunnskapen har jeg utviklet en metode som gjør det lettere for oss å finne veien til god helse. Metoden har jeg valgt å kalle: HelSemodellen. For hvis vi SEr HELheten, vil vi med stor sannsynlighet få bedre helse.



HVORDAN LESE BOKEN?

Boken er delt inn i to deler. Første del, Helheten, er en kunnskapsdel som gir deg innsikt i hvordan kroppen fungerer, slik at du skal få mest mulig ut av del 2: Helsemodellen. I denne delen får du en klar forståelse av hva som er avgjørende for helsen din, hva som tapper oss for energi, og hva som bygger oss opp og bidrar til å gjøre oss friskere og mer robuste.

Helsemodellen er delt inn i metodens fem kjernefaktorer:

• FAKTOR 1: SØVN

• FAKTOR 2: MAT OG MIKROBIOM

• FAKTOR 3: BEVEGELSE

• FAKTOR 4: RO OG STRESS

• FAKTOR 5: RELASJONER

Disse fem faktorene har i mitt arbeid vist seg å være de viktigste faktorene for et friskt og godt liv. De virker ikke isolert, men samspiller og påvirker hverandre på måter som strekker seg langt utover det vi tidligere har trodd. Når vi ser dem i sammenheng, blir det tydelig hvordan hver enkelt faktor kan fungere som en buffer for de andre. I Helsemodellen snakker jeg om buffere som noe som kan ha en positiv og beskyttende effekt på de andre faktorene. For eksempel kan god søvn være en buffer for stressfaktoren, da god søvn gjør oss mer motstandsdyktig mot stress. Samtidig kan hver faktor svekke de andre – det kan skape en energilekkasje som, hvis lekkasjen blir for stor, kan ha negative effekter på de andre.

I boken har jeg tatt med noen pasienthistorier som illustrerer metoden og kunnskapen jeg formidler. Navnene og enkelte detaljer har blitt endret for å ivareta anonymitet. Pasientene mine har vært en stor inspirasjonskilde for å skrive denne boken. De har lært meg mer om helse og veien til et godt liv enn alle verdens bøker kunne gjort til sammen. Uten dem, ingen bok.

✴

